No. 1500

**蘭盆獻供儀**(并序)

[1069a08] 昔孤山法師甞作蘭盆禮讚文。三寶目連共為六位。啟白懺悔各四句而已。仍用常途羅漢禮請之聲。後真悟律師更為天竺祖禮唱之。遂加啟請冠于讚首。移孤山四句以為歎佛。予謂釋子奉行蘭盆。固當代為存亡露過陳悔。又依經設供必先呪願。此二乃法會之至要。而昔皆遺之。故今於歎佛後依經出呪願法。又禮讚後別出悔文。餘竝仍舊貫。無別改作。有加圭峯一讚及勸請等偈。今例不存。各其志爾。

[1069a15] 餘杭沙門釋　元照　重集。

[1069a17] (初入道場。三禮已。互跪。燒香散華。首者唱云)。

[1069a18] 恭以牟尼化主。大孝慈尊。三祗功行告圓。萬德莊嚴克備。在因在果咸推孝順為宗。居聖居凡皆以報恩為本。尋以王宮誕瑞。棄金輪而出家。道樹證真。伏天魔而成聖。指三千為化境。演八萬為法門。親昇忉利天中為摩耶而說法。躬向迦維國內酬淨飯以擔棺。覩目連救母無方。示自恣盂蘭玅供。使盆羅百味式貢三尊。仰賢聖之威光。濟自他之存沒。今則爰當休夏。聊展微餚。普伸供獻之儀。用答劬勞之德。惟冀十方聖眾俱降道場。同享克誠。俯迴昭鑒。

[1069b03] (唱已一禮。復跪執爐。冥想眾聖。請云)。

* 一心奉請蘭盆教主久報親恩釋迦文佛。

[1069b05] 唯願降臨道場受我供養(三請一禮下同)。

* 一心奉請蘭盆至教報親拔苦法門修多羅藏。
* 一心奉請十方自恣得道聖賢菩薩僧眾。
* 一心奉請十方自恣得道聖賢緣覺僧眾。
* 一心奉請十方自恣得道聖賢聲聞僧眾。
* 一心奉請報親入道起教利生目連尊者。

[1069b11] (請已起立。稱歎三寶。同聲呪願)。

　稽首釋迦真教法　　三乘賢聖目連尊  
　我今稟教報親恩　　願軫慈悲聽讚歎

[1069b14] 我等各為報答所生父母罔極深恩。具飯百味五果香油挺燭。供養三寶．十方自恣大德眾僧。願使現在父母壽命百年。無一切苦惱之患。乃至七世父母離餓鬼苦。生人天中。福樂無極。徧周法界無量眾生。承此熏修俱沾利樂。(三徧。或更陳敘宣疏。或念佛等。臨時自裁。然後禮讚。唱云)。

* 一心頂禮蘭盆教主久報親恩釋迦文佛。

　歷劫修行成聖道　　目連哀請演真乘  
　父王反拜踊虗空　　田主聞言解羅網  
　修因證果同歸孝　　化他自行盡酬恩  
　願迴慈眼視眾生　　令彼存亡皆受賜

[1069b24] 故我一心歸命頂禮。(此同聲和已。三禮。下竝同)。

* 一心頂禮蘭盆至教報親拔苦法門修多羅藏。

　金口廣談無量教　　報親唯此應機緣  
　拔苦偏稱自恣僧　　垂慈更示蘭盆法  
　慶喜宣傳言已備　　曇摩翻譯道彌光  
　王臣貴賤悉遵行　　玅訓明明逾日月

* 一心頂禮十方自恣得道聖賢菩薩僧眾。

　悲智俱修稱大士　　上求下化歷僧祇  
　濟物長乘六度舟　　利他悉到三空岸  
　內證將臻諸佛境　　隨緣或現比丘形  
　而今既降道場來　　願使存亡皆離苦

* 一心頂禮十方自恣得道聖賢緣覺僧眾。

　利智不因師匠授　　諦觀緣起悟無生  
　說法傳燈號部行　　修心無侶稱麟喻  
　真空頓了看華謝　　煩惱全除聽釧聲  
　而今既降道場來　　願使存亡皆離苦

* 一心頂禮十方自恣得道聖賢聲聞僧眾。

　山間樹下安居勝　　四諦深觀得有餘  
　暄喧生死果全傾　　寂寂涅槃心已證  
　六通自在超魔境　　八解逍遙號福田  
　而今既降道場來　　願使存亡皆離苦

* 一心頂禮報親入道起教利生目連尊者。

　神通第一居無學　　為報親恩乃出家  
　自力難除慈母殃　　哀號遂奉如來教  
　發起微言資後世　　揄揚孝道利羣生  
　而今既降道場來　　願使存亡皆離苦

[1070a02] (讚已互跪。追想存亡父母。懇切至誠懺悔)。

[1070a03] 至心懺悔。我等所生父母。多世親緣。自背真常。長流生死。順無明之倒想。隨欲境以攀緣。恣放六情故為十惡。貪嗔邊見殺盜邪婬。兩舌惡口以欺誣。綺語妄言而誑惑。加以恡財荒色酣酒嗜音。慢辱僧尼輕陵佛法。飡噉眾生血肉。傷殘無量合靈。不思萬劫之殃。但顧一時之美。或現遭厄難。或後受沈淪。忝當割愛出家。理合修身報德。幸值佛歡喜日僧自恣時。仰遵調御法門。式奉盂蘭盆供。但以生緣義重。哀慕情深。由是輙敘瑕疵。代申懺悔。仗三寶威神加被。眾僧功行冥熏。令彼罪根俱時除滅。亡沒遷神於天上。永脫冥途。生存保壽於人間。常無病惱。善根彌固。正信增深。俱出輪迴。盡生安養。無緣普覆。有感遂通。願賜哀憐。俯垂護念(三徧)。

[1070a16] 懺悔已。至心歸命頂禮(此一人唱已。一禮起繞旋唱云)。

* 南無十方佛
* 南無十方法
* 南無十方僧
* 南無蘭盆教主釋迦文佛
* 南無蘭盆至教修多羅藏
* 南無十方自恣菩薩僧眾
* 南無十方自恣緣覺僧眾
* 南無十方自恣聲聞僧眾
* 南無報親入道目連尊者

[1070a21] (旋繞三稱已。諷盂蘭盆經。或餘經等。盡誠便散)

**蘭盆獻供儀**